Sve autoritarnija Rusija ponovno u potrazi za 'vanjskim neprijateljem'
Angela Stent sa sveučilišta Georgetown  kaže da je cilj nacionalističke retorike - pobjeda Putinove stranke na izborima u prosincu: "Za
Ruski predsjednik Vladimir Putin upozorio je da će Rusija reagirati na NATO-vo, kako je on to nazvao “pokazivanje mišića” blizu ruske granice. U međuvremenu, neki američki analitičari pripisuju ovakvu oštru reakciju Kremlja političkim problemima unutar zemlje. Ruski predsjednik Vladimir Putin tvrdi da “neke zemlje članice NATO saveza pojačavaju svoju vojnu prisutnost blizu ruske granice.” Putin je izjavio da Rusija neće ostati ravnodušna prema onom što je nazvao “očitim” NATO-vim 'pokazivanjem mišića'. Međutim, na sastanku ruskog Ministarstva obrane nije naveo koje to točno akcije NATO navodno provodi. Ruski je čelnik rekao da je njegova odluka da se povuče iz Sporazuma o konvencionalnim snagama u Europi dio moskovskog odgovora na NATO-ve akcije. Inače, ovaj sporazum ograničava raspoređivanje konvencionalnog oružja u Europi. Putin, koji je početkom godine zaprijetio da će nuklearne projektile usmjeriti prema Europi, dodao je da namjerava pojačati borbenu spremnost ruskog nuklearnog arsenala. Angela Stent sa sveučilišta Georgetown u Washingtonu kaže da je svrha moskovske nacionalističke retorike stvoriti sliku vanjskog neprijatelja uoči parlamentarnih izbora u prosincu: "Zapad ne smatra Rusiju prijetnjom, ali Rusija prikazuje Zapad kao prijetnju njenoj nacionalnoj sigurnosti." Politički analitičar David Satter kaže da motiv za pronalaženje fiktivnog vanjskog neprijatelja raste sa sve naglašenijom autoritarnošću ruske vlade: "Postoje važni razlozi za ovakvu prosvjednu reakciju Rusije. Ništa ne može galvanizirati situaciju unutar Rusije kao percepcija prijetnje izvana." David Satter, inače dugogodišnji dopisnik iz Moskve, kaže da Rusijom vlada grupa ljudi okupljenih oko predsjednika Putina koji se obogaćuju na nezakonit način i ne žele se odreći vlasti. Satter smatra da Putin sjedi na vrhu vrlo nestabilne piramide: "Sustav kojeg je Putin stvorio u Rusiji je sustav temeljen na podmićivanju i krađi. Ljudi na visokim vladinim položajima su istovremeno direktori glavnih kompanija. Konflikt interesa u takvom je sustavu endemičan, i konflikti među onima koji spajaju političku moć s ekonomskom su neizbježni." Putin uživa podršku 70 posto stanovništva. Rusi mu pripisuju snažni gospodarski napredak te vraćanje nacionalnog ponosa velike svjetske sile. Obogaćena visokom zaradom od izvoza nafte i plina, Rusija se ponovno pokušava potvrditi kao glavni međunarodni igrač na svjetskoj gospodarskoj i političkoj sceni.